Bridge of Spies (filem)

***Bridge of Spies*** ialah sebuah filem drama bersejarah Amerika Syarikat 2015 diarahkan oleh Steven Spielberg dari lakon layar oleh Matt Charman, Ethan Coen dan Joel Coen. Filem ini dibintangi Tom Hanks, Mark Rylance, Amy Ryan dan Alan Alda. Berdasarkan insiden U-2 1960 semasa Perang Dingin, filem ini menceritakan kisah seorang peguam, James B. Donovan yang diamanahkan untuk berunding pembebasan Francis Gary Powers—seorang juruterbang dimana pesawat pengintip U-2 yang dipandunya ditembak jatuh di Soviet Union— sebagai pertukaran untuk Rudolf Abel, seorang pengintip KGB Soviet yang ditahan oleh Amerika Syarikat. Nama filem ini merujuk kepada Jambatan Glienicke, yang menghubungkan Potsdam dengan Berlin, dimana pertukaran perisik mengambil tempat.

Fotografi utama bermula pada 8 September 2014 di Brooklyn, Bandar Raya New York dan penggambaran diteruskan di Studio Babelsberg, Potsdam. Filem ini dikeluarkan oleh Touchstone Pictures pada 16 Oktober 2015 di Amerika Utara dan diedarkan oleh 20th Century Fox di wilayah-wilayah lain. Filem ini mengutip $163.8 juta di seluruh dunia dan menerima pujian meluas. Ia menerima enam pencalonan Anugerah Akademi termasuk Filem Terbaik dan berjaya memenangi kategori Pelakon Pembantu Lelaki Terbaik (untuk Rylance).

## Plot
Di Brooklyn, New York pada tahun 1957, Rudolf Abel mengambil sebuah mesej rahsia dari bangku taman dan membacanya sebelum ejen FBI memecah masuk biliknya. Dia berjaya mengelakkan penemuan mesej tersebut tetapi bukti lain di bilik itu membawa kepada penahanan dan pendakwaannya sebagai seorang pengintip Soviet.

James B. Donovan, seorang peguam yang pakar dalam penyelesaian insurans diminta untuk membela Abel. Amerika Syarikat percaya bahawa Abel adalah seorang pengintip KGB tetapi mahukan dia mendapat perbicaraan yang adil untuk mengurangkan peluang Soviet Union untuk menggunakan ia sebagai propaganda. Donovan berjumpa dengan Abel di penjara dimana Abel setuju untuk menerima bantuannya. Abel menolak untuk bekerjasama dengan kerajaan A.S. dalam dunia perisikan.

Walaupun Donovan mengambil berat terhadap kerjanya, tiada sesiapa termasuk peguam pendakwa, hakim, firmanya atau keluarganya sendiri menjangka dia untuk membela Abel dengan serius. Usahanya untuk mendapatkan pembebasan Abel dipenuhi dengan kejutan dan kemarahan oleh orang awam Amerika; dia dibanjiri dengan mel kebencian dan hidupnya terancam tetapi dia terus berjuang terhadap tugasnya.

Abel didapati bersalah untuk kesemua tuduhan tetapi Donovan meyakinkan hakim untuk menjatuhkan hukuman penjara 30 tahun daripada hukuman mati atas sebab Abel mungkin berguna suatu hari nanti sebagai cip tawar-menawar dengan USSR. Donovan kemudiannya merayu kepada Mahkamah Agung A.S. bahawa keterangan yang dikemukakan oleh pihak pendakwaan dicemari oleh waran geledah yang tidak sah tetapi tewas 5–4.

Pada ketika itu, Francis Gary Powers memandu pesawat pengintip U-2 di Soviet Union dimana pesawatnya ditembak jatuh dan dia ditahan. Beliau disabitkan kesalahan dan akan disoal siasat. Frederic Pryor, seorang pelajar Ekonomi Amerika melawat teman wanita Jermannya di Berlin Timur ketika Tembok Berlin dibina. Dia cuba untuk membawa teman wanitanya kembali ke Berlin Barat tetapi dihentikan oleh pengawal sempadan dan ditahan sebagai pengintip Amerika. 

USSR menghantar mesej kepada Donovan melalui surat palsu kepada Abel daripada "keluarganya", mencadangkan pertukaran tahanan: Abel untuk Powers. Donovan bergerak ke Berlin untuk memulakan rundingan. Dia mendapat tahun penahanan Pryor dan mahukan pertukaran 2 untuk 1. Walaupun CIA hanya berminta untuk mendapatkan Powers, ia membolehkan Donovan untuk berunding untuk Pryor juga dengan syarat perjanjian Abel-untuk-Powers tidak terjejas.

Kerajaan Jerman Timur yang memegang Pryor tiba-tibanya keluar daripada rundingan dan berkata bahawa Donovan tidak memaklumkan kepada mereka bahawa USSR juga berada dalam rundingan. CIA mahu meninggalkan Pryor dan menyelesaikan pertukaran. Donovan mengancam Jerman Timur dengan mengatakan bahawa melainkan jika Pryor dilepaskan, seluruh tawaran akan dimansuhkan, Abel mungkin bercakap dan USSR akan menyalahkan Jerman Timur. Jerman Timur akhirnya bersetuju dan pertukaran dijalankan di Jambatan Glienicke dan Checkpoint Charlie. Donovan mendapat pujian untuk pencapaiannya.

## Pelakon

* Tom Hanks sebagai James B. Donovan
* Mark Rylance sebagai Rudolf Abel
* Scott Shepherd sebagai Hoffman
* Amy Ryan sebagai Mary McKenna Donovan
* Sebastian Koch sebagai Wolfgang Vogel
* Alan Alda sebagai Thomas Watters
* Austin Stowell sebagai Francis Gary Powers
* Billy Magnussen sebagai Doug Forrester
* Eve Hewson sebagai Carol Donovan
* Jillian Lebling sebagai Peggy Donovan
* Noah Schnapp sebagai Roger Donovan
* Jesse Plemons sebagai Murphy
* Michael Gaston sebagai Williams
* Peter McRobbie sebagai Allen Dulles
* Domenick Lombardozzi sebagai Ejen Blasco
* Will Rogers sebagai Frederic Pryor
* Dakin Matthews sebagai Hakim Mortimer W. Byers
* Stephen Kunken sebagai William Tompkins
* Joshua Harto sebagai Bates
* Mark Zak sebagai Hakim Soviet 
* Edward James Hyland sebagai Chief Justice Earl Warren
* Mikhail Gorevoy sebagai Ivan Alexandrovich Schischkin

## Produksi

Pada bulan Mei 2014, ia telah diumumkan bahawa Tom Hanks akan membintangi sebagai James Donovan bersama Mark Rylance sebagai Abel. Amy Ryan, Alan Alda, Billy Magnussen dan Eve Hewson juga dilaporkan akan membintangi filem ini. Participant Media menerbitkan bersama filem ini. Francis Gary Powers, Jr., pengasas Muzium Perang Dingin dan anak kepada juruterbang dibawa masuk sebagai perunding teknikal dan membuat penampilan kameo dalam filem.

Fotografi utama bermula pada 8 September 2014 di Brooklyn, Bandar Raya New York. Pada awal bulan Oktober, selepas penggambaran selesai di Bandar Raya New York, penggambaran lanjutan bermula di Studio Babelsberg Studio, Berlin dan Potsdam, Jerman. Fotografi utama secara rasminya berakhir pada 4 Disember di Berlin Tempelhof.

Penggambaran juga mengambil tempat di Wrocław, Poland pada bulan November. Semasa pertengahan bulan Disember, penggambaran mengambil tempat di Pangkalan Tentera Udara Beale terletak berdekatan Marysville, California.

## Tayangan
*Bridge of Spies* diedarkan di Amerika Utara oleh Walt Disney Studios Motion Pictures melalui Touchstone Pictures. Disney mengadakan tayangan perdana filem ini pada 4 Oktober 2015 di Festival Filem New York ke-53. Filem ini ditayangkan di teater Amerika Syarikat 16 Oktober 2015. 20th Century Fox mengedarkan filem ini di wilayah-wilayah lain.

## Penerimaan

### Box office
Setakat 28 Januari 2016, *Bridge of Spies* mengutip $71.7 juta di Amerika Utara dan $89.2 juta di wilayah-wilayah lain dengan jumlah terkumpul seluruh dunia sebanyak $160.9 juta berbanding bajet produksi sebanyak $40 juta.

### Penerimaan kritis
*Bridge of Spies* menerima ulasan positif. Di Rotten Tomatoes, filem ini mendapat rating 91%, berdasarkan 242 ulasan dengan purata rating 7.8/10. Di Metacritic, filem ini mendapat skor 81 daripada 100 berdasarkan 48 pengkritik, menunjukkan "penerimaan meluas". Di CinemaScore, penonton memberikan filem ini purata gred "A" atas skala A+ ke F.

### Anugerah
*Bridge of Spies* menerima satu pencalonan Anugerah Golden Globe bagi kategori Pelakon Pembantu Lelaki Terbaik untuk Rylance. Di Anugerah Filem Akademi British, filem ini menerima sembilan pencalonan dan berjaya memenangi satu, Pelakon Lelaki Terbaik dalam Peranan Pembantu untuk Rylance. Di Anugerah Akademi ke-88, filem ini menerima enam pencalonan termasuk Filem Terbaik. Mark Rylance berjaya memenangi kategori Pelakon Pembantu Lelaki Terbaik.

## Rujukan

## Pautan luar

* 
* 
* ''Bridge of Spies'' di History vs. Hollywood
* 
* 
* ''Bridge of Spies'' di CounterPunch